Kommissionens beslutning

af 11. maj 2000

om tilladelse til, at medlemsstaterne træffer midlertidige foranstaltninger over for indslæbning og spredning i Fællesskabet af pepinomosaikvirus på tomatplanter til udplantning, bortset fra frø

(meddelt under nummer K(2000) 1312)

(2000/325/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet(1), senest ændret ved Kommissionens direktiv 1999/53/EF(2), særlig artikel 15, stk. 3, og

ud fra følgende betragtninger:

(1) Mener en medlemsstat, at der fare for spredning af skadegørere, der ikke er opført i bilag I eller II i direktiv 77/93/EØF, og som hidtil ikke er forekommet på dens område, kan den træffe de yderligere midlertidige foranstaltninger, der er nødvendige for at beskytte sig mod de pågældende skadegørere.

(2) Det Forenede Kongerige, Nederlandene, Tyskland og Frankrig underrettede henholdsvis den 19. oktober 1999, den 12. november 1999, den 13. januar 2000 og den 17. februar 2000 de øvrige medlemsstater og Kommissionen om, at der for nylig var konstateret angreb af pepinomosaikvirus på tomater i deres lande, og om, hvilke foranstaltninger de havde truffet med henblik på udryddelsen deraf.

(3) Som det vides, blev pepinomosaikvirus første gang beskrevet i 1980 i Peru på pepinotomater, Solanum muricatum Ait. Der har ikke været beviser for, at den er forekommet uden for Peru, indtil den i overensstemmelse med ovennævnte oplysninger opdagedes i Fællesskabet. Smittekilden er imidlertid endnu ikke klarlagt.

(4) Pepinomosaikvirus er i øjeblikket ikke opført i bilag I og II i direktiv 77/93/EØF. En foreløbig risikoanalyse baseret på foreliggende videnskabelige oplysninger har imidlertid vist, at pepinomosaikvirus og dens skadevirkninger kan blive et betydeligt plantesundhedsproblem i Fællesskabet, især for den beskyttede tomatproduktion. Risikoen for frilandsproduktionen af tomater og andre afgrøder af Solanaceae, især kartofler, er endnu ikke blevet fastlagt fuldt ud. Medlemsstaternes kompetente myndigheder er blevet anmodet om at fortsætte det videnskabelige arbejde og at fremsætte udtalelse om risikoen for pepinomosaikvirus for frilandsproduktion af tomater og andre afgrøder af Solanaceae.

(5) Ifølge direktiv 77/93/EØF er det forbudt at indføre planter af Solanaceae med henblik på udplantning, bortset fra frø og bortset fra dem, der omfattes af bilag III, del A, punkt 10, 11 eller 12, med oprindelse i andre tredjelande end europæiske lande og middelhavslande.

(6) Med henblik på forebyggelse er det derfor nødvendigt at træffe midlertidige foranstaltninger mod spredningen inden for Fællesskabet af pepinomosaikvirus.

(7) De pågældende foranstaltninger bør gælde for indslæbning og spredning af pepinomosaikvirus, produktion og transport af tomatplanter til udplantning, bortset fra frø, og mere generelt for kontrol med forekomst eller vedvarende fravær af pepinomosaikvirus i medlemsstaterne.

(8) Resultaterne af disse foranstaltninger skal til stadighed vurderes i 2000 og 2001, især på grundlag af oplysninger fra medlemsstaterne. Eventuelle yderligere foranstaltninger kan overvejes på grundlag af resultaterne af denne vurdering og den videnskabelige udtalelse, som medlemsstaternes kompetente myndigheder fremsætter.

(9) De i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Indslæbning og spredning i Fællesskabet af pepinomosaikvirus på tomatplanter til udplantning, undtagen frø, forbydes indtil den 30. april 2001.

Artikel 2

Tomatplanter af Lycopersicon lycopersicum (L.) Karsten ex Farw. til udplantning, bortset fra frø, med oprindelse i tredjelande kontrolleres indtil den 30. april 2001 af de kompetente myndigheder, der omhandles i direktiv 77/93/EØF, ved indførslen til Fællesskabet for angreb af pepinomosaikvirus i overensstemmelse med artikel 12, stk. 1, litra a), i samme direktiv.

Artikel 3

Tomatplanter af Lycopersicon lycopersicum (L.) Karsten ex Farw. til udplantning, bortset fra frø, opfylder indtil den 30. april 2001 ved transport inden for Fællesskabet mindst de betingelser, der er fastsat i bilaget, undtagen hvis det af deres emballage eller på anden måde fremgår, at de er klar til salg til den endelige forbruger, der ikke erhvervsmæssigt producerer planter.

Artikel 4

Medlemsstaterne gennemfører i det mindste på steder, hvor der produceres tomatplanter og frugter, officielle undersøgelser af forekomst eller vedvarende fravær af pepinomosaikvirus.

Uanset artikel 15, stk. 2, i direktiv 77/93/EØF meddeles resultaterne af de undersøgelser, der fastsættes i stk. 1, Kommissionen og de øvrige medlemsstater senest den 31. januar 2001.

Artikel 5

Denne beslutning tages op til revision senest den 28. februar 2001.

Artikel 6

Denne beslutning er rettet til medlemsstaterne.

Udfærdiget i Bruxelles, den 11. maj 2000.

På Kommissionens vegne

David Byrne

Medlem af Kommissionen

(1) EFT L 26 af 31.1.1977, s. 20.

(2) EFT L 142 af 5.6.1999, s. 29.

BILAG

Følgende overholdes ved gennemførelsen af artikel 3:

Tomatplanter af Lycopersicon lycopersicum (L.) Karsten ex Farw. til udplantning, bortset fra frø, kan, undtagen hvis det af deres emballage eller på anden måde fremgår, at de er klar til salg, til den endelige forbruger, der ikke erhvervsmæssigt producerer planter, kun transporteres fra produktionsstedet

- hvis der ikke er iagttaget symptomer på pepinomosaikvirus på produktionsstedet ved undersøgelser, der har været gennemført mindst én gang i den periode, hvor planterne har været på produktionsstedet. Hvis der findes pepinomosaikvirus på produktionsstedet, efter at der er taget egnede skridt til udryddelse af denne virus, og det pågældende produktionssted efterfølgende er fundet fri derfor ved officielle undersøgelser, herunder stikprøvekontrol, og tilsyn i en rimelig periode,

eller

- hvis der ikke er fundet pepinomosaikvirus efter analyse mindst én gang i en periode på fire uger af bladprøver udtaget af planter, der er blevet produceret, dyrket eller opbevaret på produktionsstedet. Hvis der findes pepinomosaikvirus på produktionsstedet efter yderligere analyse af hvert parti, og partierne efterfølgende er fundet fri for pepinomosaikvirus under denne analyse.